Jesper Langballe (DF), 2003-05-14:
Jeg vil gerne begynde bagfra og sige til hr. Tórbjørn Jacobsen: Nej, jeg mener ikke, at den færøske lovgivningsmagt skal suspenderes, men det er jo velkendt - vi ved det alle sammen - at den færøske lovgivningsmagt, Lagtinget, ikke er en suveræn nations lovgivningsmagt, og det vil sige, at der er spørgsmål, der hører under rigsfællesskabet, som ikke er færøske lokalanliggender og først bliver det den dag, Færøerne gør sig selvstændigt, men det er op til færingerne, hvornår det bliver.
Mit eget personlige ønske er, at det sker på et tidspunkt, og at det sker snart, for jeg tror - og det tror jeg faktisk jeg er enig med hr. Tórbjørn Jacobsen om - at det vil være en fordel for forholdet mellem Danmark og Færøerne.
Så til hr. Søren Søndergaard: Ja, jeg er fuldt bekendt med, at Lagtinget sagde sådan i 2001.
Alligevel er det pudsigt - men denne sag er jo altså fuld af selvmodsigelser, den ene mere munter end den anden - at det faktisk er Færøerne, der har forhindret kundgørelsen af dødsstraffens ophævelse.
Forglemmelsen har jo så givet anledning til en del drillerier og deraf følgende bryderier.
Men efter forsvarsministerens besøg på Færøerne og samtaler med lagmanden i sommer er det mit indtryk, uanset hvad lagmanden måtte have sagt til forsvarsministeren, at man på Færøerne i almindelighed betragter den sag som historie og som en pinlig episode med en forglemmelse, som selvsagt ikke skal gentage sig - og det skulle jeg for resten også hilse og sige fra færøske venner, der sågar er aktive i Færøernes selvstændighedsbestræbelser. Hr. Tórbjørn Jacobsen forsøger nærmest at give det udseende af, at danske myndigheder på et eller andet tidspunkt har indført dødsstraf på Færøerne, så ministeren faktisk kunne have afsluttet sin tale her med at sige til hr. Tórbjørn Jacobsen, at han ville blive skudt ved daggry.
Men for det første var det netop en ophævelse af 1937-lovens militære dødsstraf, der var kernepunktet i lovændringen, som ikke blev kundgjort.
Ja, det er vel lige ved, at man kan sige, at det er færingerne, der så at sige har klamret sig til dødsstraffen, stærkt støttet af hr. Søren Søndergaard.
Altså man må virkelig sige, at der er nogle her i Folketinget, der sørger for, at vi ikke kommer til at kede os.
For det andet er rigsfællesskabets militære lovgivning og disciplinarsystem formentlig det eneste, færingerne ikke kan overtage.
Her er rigets fælles regering enerådende og må selvfølgelig være det, bl.a. fordi den er forpligtet af Genèvekonventionen.
Endelig tvangsomfatter den militære straffelov jo slet ikke nogen færinger, men på Færøerne alene dansk militær; færingerne er som bekendt fritaget for at aftjene værnepligt. Den militære straffelov og disciplinarsystem har altså ingen berøring med det færøske folk.
Hr. Tórbjørn Jacobsens forslag synes dels udsprunget af en sprudlende fantasifuld fremstillingsevne, dels af en drillelyst, som jeg sådan set ikke kan fortænke ham i.
Men altså ingen kan fortænke hr. Tórbjørn
Jacobsen i den fornøjelse, han har haft af det her.
Færøerne har, som vi har hørt det, ikke noget krav på, at færøske myndigheder skal høres, inden regeringen bekendtgør love, der omfatter hele riget.
Alligevel har det været praksis, at den danske regering har prøvet at opnå de færøske myndigheders accept, men i enkelte tilfælde, som vi hørte forsvarsministeren sige, hvor det var livsnødvendigt for rigets indre og ydre sikkerhed,
har man altså måttet bryde med den praksis.
Vi finder det godt og rigtigt, at regeringen ved forsvarsministeren giver udtryk for, at Færøerne og Grønland også på disse rigsfællesskabsområder inddrages i lovgivningsprocessen.
Vi stemmer imod forslaget.